DA Den Europæiske Unions Tidende C 179/49

Sag anlagt den 30. april 2010 — IVBN mod Kommissionen

(Sag T-201/10)

2010/C 179/85

Processprog: nederlandsk

Parter

Sagsøger: Vereniging van Institutionele Beleggers in Vastgoed, Nederland (IVBN) (Voorburg, Nederlandene) (ved advocaat Maarten Meulenbelt)

Sagsøgt: Europa-Kommissionen

Sagsøgerens påstande

— Sagen antages til realitetsbehandling.

— Kommissionens beslutning annulleres.

— Europa-Kommissionen tilpligtes at betale sagens omkostninger.

Søgsmålsgrunde og væsentligste argumenter

Sagsøgeren har nedlagt påstand om annullation af Kommissionens beslutning K(2009) 9963 endelig af 15. december 2009 vedrørende statsstøtte E-2/2005 og N 642/2009 (Nederlandene) — eksisterende støtte og støtte til et særligt projekt med henblik på sociale boligselskaber. Sagsøgeren har fremsat to anbringender til støtte for søgsmålet.

Sagsøgeren gør for det første gældende, at der er sket en tilsidesættelse af artikel 18 og 19 i forordning nr. 659/1999 (1), artikel 106, stk. 2, TEUF, artikel 107 TEUF og artikel 108 TEUF og begrundelsespligten. Ifølge sagsøgeren er Kommissionens fremstilling af de faktiske omstændigheder vedrørende boligselskabers forpligtelse til at opkræve en leje, der er mindre end de passende lejesatser, der er fastsat af staten, urigtig. Sagsøgeren er endvidere af den opfattelse, at definitionen af målgruppen for socialt boligbyggeri er ubegrundet og urigtig. Kommissionen har også begået en retlig fejl, idet den har undladt at fastsætte en objektiv grænse for byggeomkostningerne for byggeriet, der skal finansieres af støtte, og for den grundlæggende kvalitet af sådanne udlejningsboliger, som afspejles i lejen. Desuden er beskyttelse mod overkompensation urigtig, hvorfor Kommissionen også tilsidesætter artikel 5 i beslutningen om tjenesteydelser af almindelig økonomisk interesse (2). Endelig har sagsøgeren i denne forbindelse gjort gældende, at Kommissionen har undladt at besvare sagsøgerens indvending vedrørende Woningsinvesteringsfonds (Boliginvesteringerfond) og Nederlandse Waterschapsbank’s rolle.

Sagsøgeren gør for det andet gældende, at der er sket en tilsidesættelse af artikel 1, litra c), i forordning nr. 659/1999, artikel 4, stk. 1, i forordning nr. 794/2004 (3), og begrundelsespligten. Ifølge sagsøgeren har Kommissionen undladt at gennemføre en grundig og detaljeret undersøgelse og at fastslå, at al eller i det mindste en væsentlig del af støtten til boligselskaber, der henvises til i sag E 2/2005, skal betragtes som ny støtte i stedet for eksisterende støtte.

Endelig gør sagsøgeren gældende, at Kommissionen har tilsidesat artikel 106, stk. 2, TEUF, artikel 107, TEUF og 108 TEUF, idet den har undladt at indlede den formelle undersøgelsesprocedure i henhold til artikel 108, stk. 2, TEUF, sammenholdt med artikel 4 og 6 i forordning nr. 659/1999, hvorved sagsøgerens processuelle rettigheder i henhold til disse bestemmelser også er blevet tilsidesat.

(1) Rådets forordning (EF) nr. 659/1999 af 22.3.1999 om fastlæggelse af regler for anvendelsen af EF-traktatens artikel 93 (EFT L 83, s. 1).

(2) Kommissionens beslutning 2005/842/EF af 28.11.2005 om anvendelse af bestemmelserne i EF-traktatens artikel 86, stk. 2, på statsstøtte i form af kompensation for offentlig tjeneste ydet til visse virksomheder, der har fået overdraget at udføre tjenesteydelser af almindelig økonomisk interesse (meddelt under nummer K(2005) 2673) (EUT L 312, s. 67).

(3) Kommissionens forordning (EF) nr. 794/2004 af 21.4.2004 om gennemførelse af Rådets forordning (EF) nr. 659/1999 om fastlæggelse af regler for anvendelsen af EF-traktatens artikel 93 (EUT L 140, s. 1).